मकवानपुरमा चुनाव गर्न निर्देशन
अखिल नेपाल फुटबल संघ (एन्फा) ले मकवानपुर जिल्ला फुटबल संघलाई २३ चैतभित्र निर्वाचन गर्न सोमबार निर्देशन दिएको छ । यसअघि नै मकवानपुरमा टीकाराम लामाको अध्यक्षतामा नयाँ कार्यसमिति गठन भए पनि त्यसलाई एन्फाले मान्यता दिएको थिएन ।
काठमाडौँ — अखिल नेपाल फुटबल संघ (एन्फा) ले मकवानपुर जिल्ला फुटबल संघलाई २३ चैतभित्र निर्वाचन गर्न सोमबार निर्देशन दिएको छ । यसअघि नै मकवानपुरमा टीकाराम लामाको अध्यक्षतामा नयाँ कार्यसमिति गठन भए पनि त्यसलाई एन्फाले मान्यता दिएको थिएन ।त्यसमा एन्फा प्रतिनिधिका रूपमा हेटौंडा पुगेका वरिष्ठ उपाध्यक्ष मणि कुँवर बीचमै बाहिरिएका थिए । साधारणसभाका लागि योग्य नौ क्लबमध्ये दुईलाई हटाएर एन्फाले अधिवेशन बोलाएपछि मकवानपुरमा विवाद सिर्जना भएको थियो ।एन्फाले मान्यता दिएको अधिवेशन नभएपछि केन्द्रीय निर्वाचनमा मकवानपुरले प्रतिनिधि पठाउन सकेको थिएन र त्यसैलाई लिएर ‘वरिष्ठ उपाध्यक्ष’ मनीष श्रेष्ठ र भक्तपुर जिल्ला फुटबल संघका अध्यक्ष गौतम सुजखुले चैत १४ मा एन्फा केन्द्रीय कार्यसमितिको निर्वाचन भएमा आफ्नो हक हनन हुने भन्दै चुनाव रोक्न उच्च अदालत पाटनमा निवेदन दिएका थिए ।उक्त निवेदनको अन्तिम टुंगो नलागेसम्म निर्वाचन नगर्न नगराउन प्रतिवादी एन्फालाई उच्च अदालतले अन्तरिम आदेश जारी गरेपछि चुनाव स्थगित गरिएको छ । भक्तपुरमा पनि क्लबहरूलाई समावेश नगरिएको र निर्वाचन निर्देशिका पालना नगरिएको भन्दै परेको मुद्दा जिल्ला अदालतलमा विचाराधीन छ ।यसैबीच सोमबार राष्ट्रिय खेलकुद परिषद् (राखेप) ले एन्फालाई पत्राचार गर्दै चुनावी अधिवेशन स्थगित गर्नुको कारण प्रस्टयाउन भनेको छ ।